**GENERALNI SEKRETARIAT**

**VLADE REPUBLIKE SLOVENIJE**

**gp.gs@gov.si**

|  |
| --- |
| Številka: 007-62/2016/32 |
| Ljubljana, dne 20.5. 2016 |
| EVA 2016-3130-0024 |
|  |
| ZADEVA: Predlog Zakona o spremembah in dopolnitvah Zakona o državni upravi – skrajšani  postopek (EVA 2016-3130-0024) |
| 1. Predlog sklepov vlade: |
| Na podlagi 21. člena Zakona o Vladi Republike Slovenije (Uradni list RS, št. 24/05 - uradno prečiščeno besedilo, 109/08, 38/10 - ZUKN, 8/12, 21/13, 47/13 - ZDU-1G in 65/14) je Vlada Republike Slovenije na .. seji dne …sprejela naslednji SKLEP: Vlada Republike Slovenije je določila besedilo predloga Zakona o spremembah in dopolnitvah Zakona o državni upravi – skrajšani postopek (EVA 2016-3130-0024) in ga posreduje Državnemu zboru Republike Slovenije. mag. Darko Krašovec GENERALNI SEKRETARSklep prejmejo: * ministrstva
* Služba Vlade RS za zakonodajo
 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** Vlada Republike Slovenije predlaga, da se predlog Zakona o spremembah in dopolnitvah Zakona o državni upravi obravnava po skrajšanem postopku, skladno s 142. členom Poslovnika Državnega zbora, saj gre za manj zahtevne dopolnitve zakona. |
| **3.a Osebe, odgovorne za strokovno pripravo in usklajenost gradiva:** |
| - mag. Igor Kotnik, generalni direktor, Direktorat za javni sektor- Štefka Korade Purg, višja sekretarka, Direktorat za javni sektor - mag. Jurij Bertok, generalni direktor, Direktorat za informatiko, Ministrstvo za javno upravo- Polona Kobal, namestnica generalnega direktorja, Direktorat za informatiko, Ministrstvo za javno upravo- Uroš Korošec, generalni direktor, Direktorat za stvarno premoženje |
| **3.b Zunanji strokovnjaki, ki so sodelovali pri pripravi dela ali celotnega gradiva:** |
| / |
| **4. Predstavniki vlade, ki bodo sodelovali pri delu državnega zbora:** |
| - Boris Koprivnikar, minister, Ministrstvo za javno upravo- mag. Tanja Bogataj, državna sekretarka, Ministrstvo za javno upravo- dr. Nejc Brezovar, državni sekretar, Ministrstvo za javno upravo- mag. Igor Kotnik, generalni direktor, Direktorat za javni sektor- Štefka Korade Purg, višja sekretarka, Direktorat za javni sektor- mag. Jurij Bertok, generalni direktor, Direktorat za informatiko, Ministrstvo za javno upravo- Polona Kobal, namestnica generalnega direktorja, Direktorat za informatiko, Ministrstvo za javno  upravo- Uroš Korošec, generalni direktor, Direktorat za stvarno premoženje |
| 5. Kratek povzetek gradiva: |
| Predlog ureja nekaj sprememb in dopolnitev pri ureditvi delovnih področij Ministrstva za gospodarski razvoj in tehnologijo, Ministrstva za pravosodje, Ministrstva za izobraževanje, znanost in šport in Ministrstva za javno upravo. Ministrstvo za javno upravo je skladno s prvim odstavkom 74.a člena veljavnega Zakona o državni pravi pristojno za upravljanje informacijsko komunikacijske infrastrukture. Predlog vzpostavlja zakonsko podlago za vzpostavitev elektronskega centralnega imenika. S predlagano dopolnitvijo se zaradi posebne narave iz procesa centralizacije ravnanja z nepremičnim premoženjem izločijo stanovanja, ki so v upravljanju Ministrstva za notranje zadeve, zaradi posebne narave in namena uporabe, varnostnega režima, sistema upravljanja in vzdrževanja pa tudi nepremičnine, ki sestavljajo komplekse, ki se uporabljajo za protokolarne dogodke. Vlada Republike Slovenije predlaga, da se predlog Zakona o spremembah in dopolnitvah Zakona o državni upravi obravnava po skrajšanem postopku, skladno s 142. členom Poslovnika Državnega zbora, saj gre za manj zahtevne dopolnitve zakona. |
| 6. Presoja posledic za: |
| a) | javnofinančna sredstva nad 40.000 EUR v tekočem in naslednjih treh letih | NE |
| b) | usklajenost slovenskega pravnega reda s pravnim redom Evropske unije | NE |
| c) | administrativne posledice | NE |
| č) | gospodarstvo, zlasti mala in srednja podjetja ter konkurenčnost podjetij | NE |
| d) | okolje, vključno s prostorskimi in varstvenimi vidiki | NE |
| e) | socialno področje | NE |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | NE |
| 7.a Predstavitev ocene finančnih posledic nad 40.000 EUR: |

|  |
| --- |
| I. Ocena finančnih posledic, ki niso načrtovane v sprejetem proračunu |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (**–**) prihodkov državnega proračuna  |  |  |  |  |
| Predvideno povečanje (+) ali zmanjšanje (**–**) prihodkov občinskih proračunov  |  |  |  |  |
| Predvideno povečanje (+) ali zmanjšanje (**–**) odhodkov državnega proračuna  |  |  |  |  |
| Predvideno povečanje (+) ali zmanjšanje (**–**) odhodkov občinskih proračunov |  |  |  |  |
| Predvideno povečanje (+) ali zmanjšanje (**–**) obveznosti za druga javnofinančna sredstva |  |  |  |  |
| II. Finančne posledice za državni proračun |
| II.a Pravice porabe za izvedbo predlaganih rešitev so zagotovljene: |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke | Znesek za tekoče leto (t) | Znesek za t + 1 |
|  |  |  |  |  |
|  |  |  |  |  |
| SKUPAJ |  |  |
| II.b Manjkajoče pravice porabe bodo zagotovljene s prerazporeditvijo: |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
|  |  |  |  |  |
|  |  |  |  |  |
| SKUPAJ |  |  |
| II.c Načrtovana nadomestitev zmanjšanih prihodkov in povečanih odhodkov proračuna: |
| Novi prihodki | Znesek za tekoče leto (t) | Znesek za t + 1 |
|  |  |  |
|  |  |  |
|  |  |  |
| SKUPAJ |  |  |
| **OBRAZLOŽITEV:**1. **Ocena finančnih posledic, ki niso načrtovane v sprejetem proračunu**
2. **Finančne posledice za državni proračun**

**II.a Pravice porabe za izvedbo predlaganih rešitev so zagotovljene:****II.b Manjkajoče pravice porabe bodo zagotovljene s prerazporeditvijo:****II.c Načrtovana nadomestitev zmanjšanih prihodkov in povečanih odhodkov proračuna:** |
| 7.b Predstavitev ocene finančnih posledic pod 40.000 EUR:Zaradi sprememb in dopolnitev delovnih področij ministrstev ni predvidenih finančnih posledic.Infrastruktura za delovanje storitev centralnega imenika, državnega portala eUprava in centralne storitve za spletno prijavo in elektronski podpis je bila vzpostavljena že v preteklem letu, zato na proračun za leti 2016 in 2017 ne bo imela finančnih posledic.  |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* + pristojnosti občin,
	+ delovanje občin,
	+ financiranje občin.
 | NE |
| Gradivo (predpis) je bilo poslano v mnenje: * Skupnosti občin Slovenije SOS: NE
* Združenju občin Slovenije ZOS: NE
* Združenju mestnih občin Slovenije ZMOS: NE

Predlogi in pripombe združenj so bili upoštevani:* v celoti,
* večinoma,
* delno,
* niso bili upoštevani.

Bistveni predlogi in pripombe, ki niso bili upoštevani. |
| 9. Predstavitev sodelovanja javnosti: |
| Gradivo je bilo predhodno objavljeno na spletni strani predlagatelja: | NE |
| Gradiva ni potrebno objavljati na spletni strani, ker gre za urejanje notranje organizacije državne uprave. |
| (Če je odgovor DA, navedite:Datum objave: ………V razpravo so bili vključeni: * nevladne organizacije,
* predstavniki zainteresirane javnosti,
* predstavniki strokovne javnosti,
* občine in združenja občin ali pa navedite, da se gradivo ne nanaša nanje.

Mnenja, predlogi in pripombe z navedbo predlagateljev (imen in priimkov fizičnih oseb, ki niso poslovni subjekti, ne navajajte):Upoštevani so bili:* v celoti,
* večinoma,
* delno,
* niso bili upoštevani.

Bistvena mnenja, predlogi in pripombe, ki niso bili upoštevani, ter razlogi za neupoštevanje:Poročilo je bilo dano ……………..Javnost je bila vključena v pripravo gradiva v skladu z Zakonom o …, kar je navedeno v predlogu predpisa.) |
| **10. Pri pripravi gradiva so bile upoštevane zahteve iz Resolucije o normativni dejavnosti:** | NE |
| **11. Gradivo je uvrščeno v delovni program vlade:** | NE |
| mag. Tanja Bogataj  DRŽAVNA SEKRETARKAPriloga:* Predlog Zakona o spremembah in dopolnitvah Zakona o državni upravi
 |

PREDLOG

[EVA 2016-3130-0024]

ZAKON

O SPREMEMBAH IN DOPOLNITVAH ZAKONA O DRŽAVNI UPRAVI – SKRAJŠANI POSTOPEK

I. UVOD

1. OCENA STANJA IN RAZLOGI ZA SPREJEM PREDLOGA ZAKONA

Državna uprava deluje v skladu z določili Ustave Republike Slovenije ter zakoni in podzakonskimi predpisi. Določba prvega odstavka 120. člena Ustave Republike Slovenije določa, da se organizacija uprave, njene pristojnosti in način imenovanja njenih funkcionarjev urejajo zakonsko.

Ministrstva in njihova delovna področja določa Zakon o državni upravi (Uradni list RS, št. [113/05](http://www.uradni-list.si/1/objava.jsp?sop=2005-01-5007) – uradno prečiščeno besedilo, [89/07](http://www.uradni-list.si/1/objava.jsp?sop=2007-01-4388) – odl. US, [126/07](http://www.uradni-list.si/1/objava.jsp?sop=2007-01-6415) – ZUP-E, [48/09](http://www.uradni-list.si/1/objava.jsp?sop=2009-01-2380), [8/10](http://www.uradni-list.si/1/objava.jsp?sop=2010-01-0251) – ZUP-G, [8/12](http://www.uradni-list.si/1/objava.jsp?sop=2012-01-0268) – ZVRS-F, [21/12](http://www.uradni-list.si/1/objava.jsp?sop=2012-01-0815), [47/13](http://www.uradni-list.si/1/objava.jsp?sop=2013-01-1783), [12/14](http://www.uradni-list.si/1/objava.jsp?sop=2014-01-0304) in [90/14](http://www.uradni-list.si/1/objava.jsp?sop=2014-01-3646)). Ta zakon ureja tudi upravljanje informacijsko- komunikacijskih sistemov državne uprave, v prehodnih določbah pa določa tudi prehod na centralizirano ravnanje z nepremičnim premoženjem države.

S ciljem učinkovitejšega izvajanja nalog posameznih ministrstev predlog zakona o spremembah in dopolnitvah Zakona o državni upravi ureja nekaj sprememb in dopolnitev pri ureditvi delovnih področij Ministrstva za gospodarski razvoj in tehnologijo, Ministrstva za pravosodje, Ministrstva za izobraževanje, znanost in šport ter Ministrstva za javno upravo.

Ministrstvo, pristojno za javno upravo, je v državni upravi pristojno za upravljanje informacijsko- komunikacijske infrastrukture, razvoj skupnih informacijskih rešitev ter njihovo tehnološko, procesno in organizacijsko skladnost s centralnim informacijsko komunikacijskim sistemom, izvajanje enotne informacijske varnostne politike ter načrtovanje in upravljanje vseh proračunskih virov na teh področjih. V državni upravi poteka proces centralizacije nalog na področju informatike, standardizacije elektronskih storitev, informacijske opreme in procesov ter konsolidacije. Ministrstvo za javno upravo je v letu 2015 vzpostavilo Državni računalniški oblak, ki prinaša učinke glede učinkovitejšega in racionalnejšega upravljanja informacijsko- komunikacijske infrastrukture in poenotenja storitev, do boljše povezanosti programskih rešitev med ministrstvi in organi. To je bil v letu 2015 največji projekt na področju informatike v državi. Rezultati projektnih aktivnosti so tudi podlaga za začetek reorganizacije informatike v državni upravi, ki je skupaj s prenovo omrežja HKOM njen investicijski steber.

Ena od storitev za dvig učinkovitosti IT v državni upravi je vzpostavitev centralnega imenika, ki je zdaj razdrobljen na številne posamične imenike organov državne uprave. Ministrstva in organi v okviru IT težko sodelujejo in se odločajo za povezovanja na dvostranski ravni. Posledice sedanje ureditve se kažejo v razpršenem in neenotnem upravljanju z informacijskimi rešitvami ter previsokimi finančnimi sredstvi, ki jih država namenja zanje.

Za zagotavljanje učinkovitejšega povezovanja in sodelovanja med ministrstvi in drugimi organi, Ministrstvo za javno upravo vpeljuje centralni imenik. Ministrstvo za javno upravo bo vzpostavilo skupno infrastrukturo, na katero je mogoče preseliti storitve za uporabnike državnih organov v centralni imenik.

Ločeno upravljanje subjektov znotraj državne uprave je na sistemski ravni problematično zaradi:

* velikega števila različnih imenikov: Ministrstvo za javno pravo v okviru reorganizacije informatike v državni upravi v enotno upravljanje prevzema okoli 14.000 javnih uslužbencev,
* neenotnih pravil upravljanja z vsebino: upravljanje je razpršeno, vsak organ zagotavlja svoje lastne rešitve, ki z vidika enotnega upravljanja niso poenotene.

Posledica so večje zahteve po človeških virih s posebnim znanjem. Upravljavci zaradi prezaposlenosti ne morejo upoštevati zahtev uporabnikov, podatki so napačni ali pomanjkljivi, delo je manj učinkovito, imeniki niso dovolj izkoriščeni itd.

Ločeno se upravljajo tudi podatki, ki so shranjeni v imenikih. Tu prihaja do naslednjih težav:

* podvajanje dela: iste podatke je treba vnašati in osveževati na različnih mestih,
* neusklajenost: isti podatek je v različnih imenikih pogosto zapisan različno,
* pomanjkljivost: v imenikih pogosto niso zapisani vsi podatki,
* neenotna pravila pri vnosu vsebine,
* neosveženost: v imenikih so podatki pogosto zastareli in zato drugačni od podatkov v drugih imenikih,
* nepreglednost: pri objektih ki se nanašajo na različne osebe z istim imenom in priimkom prihaja do velikih problemov pri usklajevanju in točnosti,
* zamudnost postopkov: zaradi podvajanja dela, preverjanja in zapletenega medsebojnega usklajevanja je upravljanje s podatki v imenikih preveč zamudno.

V prehodnih določbah Zakona o spremembah in dopolnitvah Zakona o državni upravi (Uradni list RS, št. 90/14) je bil z namenom zagotavljanja gospodarnosti, preglednosti in koordiniranega ravnanja na področju nepremičnin urejen prehod na centralizirano ravnanje z nepremičnim premoženjem države. Cilj centraliziranega ravnanja z nepremičnim premoženjem države je izboljšanje in racionalizacija upravljanja in ne rušitev že obstoječih učinkovitih sistemov upravljanja, zato je treba upoštevati tudi posebnosti na posameznih področjih. S predlagano dopolnitvijo se zaradi posebne narave iz procesa centralizacije ravnanja z nepremičnim premoženjem izločijo stanovanja, ki so v upravljanju Ministrstva za notranje zadeve , in nepremičnine, ki sestavljajo komplekse, ki se uporabljajo za protokolarne dogodke.

2. CILJI, NAČELA IN POGLAVITNE REŠITVE PREDLOGA ZAKONA

**2.1. Cilji in načela**

Cilj predloga Zakona o spremembah in dopolnitvah Zakona o državni upravi je zagotavljanje učinkovitejšega izvajanja nalog posameznih ministrstev in zagotovitev pravne podlage za

centralni imenik, ki bo omogočil:

* učinkovitejše upravljanje storitev,
* doslednost programskih rešitev in storitev državne uprave,
* boljšo povezanost storitev med ministrstvi in drugimi organi državne uprave ter
* učinkovitejšo rabo investicij na področju informatike v državni upravi.

Cilj predloga zakona o spremembah in dopolnitvah Zakona o državni upravi je tudi zagotavljanje gospodarnosti, preglednosti in koordiniranega ravnanja na področju nepremičnin ter izboljšanje in racionalizacija upravljanja z nepremičnim premoženjem države.

Pri pripravi predloga zakona so bila upoštevana načela sodobne javne uprave, in sicer predvsem:

* načelo zakonitosti in samostojnosti državne uprave, v skladu s katerim uprava opravlja svoje delo samostojno v okviru in na podlagi ustave, zakonov in drugih predpisov in
* načelo transparentnosti, v skladu s katerim so ministrstva in njihova delovna področja natančno določena.

**2.2. Poglavitne rešitve**

1. **Predstavitev predlaganih rešitev in način reševanja:**

Predlog zakona o spremembah in dopolnitvah Zakona o državni upravi določa nekaj sprememb in dopolnitev pri ureditvi delovnih področij Ministrstva za gospodarski razvoj in tehnologijo, Ministrstva za pravosodje, Ministrstva za izobraževanje, znanost in šport ter Ministrstva za javno upravo. Predlaga se:

* dopolnitev delovnega področja Ministrstva za gospodarski razvoj in tehnologijo z delovnim področjem pokopališke in pogrebne dejavnosti. Pri tem ne gre za določitev novega delovnega področja, ampak le ureditev obstoječega stanja, saj ministrstvo naloge s tega delovnega področja dejansko že opravlja,
* delitev pristojnosti na področju integritete in preprečevanja korupcije v javnem sektorju med Ministrstvo za javno upravo in Ministrstvo za pravosodje. Ministrstvo za javno upravo nadaljuje z opravljanjem preventivnih nalog, povezanih s krepitvijo integritete in transparentnosti v javnem sektorju, medtem ko bo naloge sistemskega zakonskega urejanja preprečevanja korupcije opravljalo Ministrstvo za pravosodje,
* določitev pristojnosti za področje organizacije in statusa varuha človekovih pravic ter preučevanja in načrtovanja uveljavljanja temeljnih človekovih pravic in svoboščin v okviru delovnega področja Ministrstva za pravosodje,
* prenos področja informacijske družbe in elektronskih komunikacij iz pristojnosti Ministrstva za izobraževanje, znanost in šport v pristojnost Ministrstva za javno upravo. Naloge s področja delovanja javnega zavoda Arnes ostanejo na Ministrstvu za izobraževanje, znanost in šport, razen v delu, ki se nanaša na področje informacijske družbe,
* določitev pristojnosti zagotavljanja delovanja državnega portala eUprava, varnih predalov ter centralne storitve za spletno prijavo in elektronski podpis v okviru delovnega področja Ministrstva za javno upravo.

Na področju upravljanja informacijsko-komunikacijskih sistemov državne uprave se poglavitne rešitve predloženega zakona nanašajo na:

* zagotovitev nujne pravne podlage za učinkovito izvajanje nalog, ki izhajajo iz prvega odstavka 74.a člena Zakona o državni upravi, glede enotnega upravljanja informacijsko komunikacijske infrastrukture,
* zagotovitev pravne podlage za pregledno obdelovanje osebnih podatkov.

Centralni imenik prinaša naslednje koristi:

* omogoča centralizirano overjanje identitete zaposlenih v javni upravi. Zaradi obsežnega števila javnih uslužbencev, ki so zaposleni v organih državne uprave, in reorganizacije informatike v državni upravi iz prvega odstavka 74.a člena Zakona o državni upravi (14.000 javnih uslužbencev), je treba zagotoviti točno in zanesljivo upravljanje njihovih identitet, pravic in namestitev v okviru posameznega delovnega procesa,
* omogočeno je overjanje uporabnika v programskih rešitvah z uporabo poverilnic, pridobljenih ob prijavi v imenik. Na ta način zmanjšamo skupno število poverilnic, uporabniku pa omogočimo enkratno prijavo za uporabo zbirk v okviru celotnega poslovnega procesa,
* centralni imenik vključenim uporabnikom omogoča avtorizacijo za dostop do storitev,
* uvedba centralnega imenika povečuje varnost informacijskega okolja in izboljšuje sistem nadzora,
* centralno upravljanje storitev, ki so povezane v sistem centralnega imenika, pomeni nižje stroške za državni proračun,
* omogočeno je centralizirano upravljanje storitve za overjanje identitete zaposlenih v javni upravi,
* zagotavlja učinkovito upravljanje virov v državni upravi,
* omogoča učinkovito in varno upravljanje delovnega namizja zaposlenih v državni upravi.

S predlagano dopolnitvijo se zaradi posebne narave iz procesa centralizacije ravnanja z nepremičnim premoženjem izločijo stanovanja, ki so v upravljanju Ministrstva za notranje zadeve ter nepremičnine, ki sestavljajo komplekse, ki se uporabljajo za protokolarne dogodke.

1. **Normativna usklajenost predloga zakona:**

Zakon je usklajen z obstoječim pravnim redom in splošno veljavnimi načeli mednarodnega prava ter mednarodnimi pogodbami, ki obvezujejo Republiko Slovenijo.

3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA

Zaradi sprememb in dopolnitev delovnih področij ministrstev niso predvidene finančne posledice.

Infrastruktura za delovanje centralnega imenika, državnega portala eUprava ter centralne storitve za spletno prijavo in elektronski podpis je bila vzpostavljena že v preteklem letu, zato sprejem predloga zakona ne bo imel vpliva na proračun za leti 2016 in 2017.

4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET

Sredstva za izvajanje zakona so v državnem proračunu zagotovljena.

5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE

Centralni imenik se v državni upravi uporablja v več evropskih državah, na primer na Poljskem, Cipru, Malti.

Javna uprava na Poljskem je vzpostavila tesno povezavo elektronskega imenika javnih uslužbencev s kadrovskim sistemom, pri tem pa informacijski sistem izvaja storitve z izmenjavo in sinhronizacijo določenih osebnih podatkov, kot je na primer osebna identifikacijska številka zaposlenega.

V Latviji poteka projekt povezave elektronskega imenika javnih uslužbencev in enotnega kadrovskega sistema javne uprave, ki obsega tudi avtomatizirano vzpostavitev uporabniškega računa na podlagi vpisa zaposlenih v centralni kadrovski sistem.

Na Cipru je centralni elektronski imenik javnih uslužbencev v uporabi tudi za avtentikacijo uporabnikov oziroma zaposlenih v javni upravi prek elektronske rešitve, imenovane »*Government Gateway*«. Ta je osrednje stičišče spletnih storitev javne uprave, ki uporabnikom omogoča enotno točko za dostop in izmenjavo podatkov iz različnih zalednih sistemov.

6. PRESOJA POSLEDIC, KI JIH BO IMEL SPREJEM ZAKONA

6.1. Presoja administrativnih posledic

a) v postopkih oziroma poslovanju javne uprave ali pravosodnih organov:

Zakon bo imel pozitivne posledice na poslovanje državne uprave.

Zaradi vzpostavitve centralnega imenika bo izvajanje nalog Ministrstva za javno upravo in drugih organov državne uprave uspešnejše, saj bo učinkovito zagotovljeno enotno upravljanje uporabniških podatkov in pravic ter namestitev informacijske opreme zaposlenih v državni upravi.

b) pri obveznostih strank do javne uprave ali pravosodnih organov:

Zakon ne bo imel posledic pri obveznostih strank do javne uprave ali pravosodnih organov.

6.2. Presoja posledic za okolje, ki vključuje tudi prostorske in varstvene vidike:

Zakon ne bo imel posledic na okolje.

6.3. Presoja posledic za gospodarstvo:

Zaradi izboljšane učinkovitosti delovanja državne uprave bo imel zakon pozitivne posledice na gospodarstvo.

6.4. Presoja posledic za socialno področje:

Zakon ne bo imel posledic na socialnem področju.

6.5. Presoja posledic za dokumente razvojnega načrtovanja:

Zakon ne bo imel posledic na dokumente razvojnega načrtovanja.

6.6. Presoja posledic za druga področja:

/

6.7. Izvajanje sprejetega predpisa:

a) Predstavitev sprejetega zakona:

Sprejeti zakon bo predstavljen na spletni strani Ministrstva za javno upravo.

b)Spremljanje izvajanja sprejetega predpisa

V okviru svojih pristojnosti bo izvajanje sprejetega predpisa spremljalo Ministrstvo za javno upravo.

6.8. Druge pomembne okoliščine v zvezi z vprašanji, ki jih ureja predlog zakona:

/

7. PRIKAZ SODELOVANJA JAVNOSTI PRI PRIPRAVI PREDLOGA ZAKONA:

V postopku priprave predloga predpisa javnost ni sodelovala, ker gre za predpis, ki ureja organizacijo državne uprave.

8. NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES:

* Boris Koprivnikar, minister, Ministrstvo za javno upravo
* mag. Tanja Bogataj, državna sekretarka, Ministrstvo za javno upravo
* dr. Nejc Brezovar, državni sekretar, Ministrstvo za javno upravo
* mag. Igor Kotnik, generalni direktor, Direktorat za javni sektor
* Štefka Korade Purg, višja sekretarka, Direktorat za javni sektor
* mag. Jurij Bertok, generalni direktor, Direktorat za informatiko, Ministrstvo za javno upravo
* Polona Kobal, namestnica generalnega direktorja, Direktorat za informatiko, Ministrstvo za javno upravo
* Uroš Korošec, generalni direktor, Direktorat za stvarno premoženje

II. BESEDILO ČLENOV

1. člen

V Zakonu o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14 in 90/14) se v 30. členu za besedilom »industrijskih projektov,« doda besedilo »pokopališke in pogrebne dejavnosti,«.

1. člen

V 34.a členu se za besedilom »elektronskih storitev javne uprave,« doda besedilo »zagotavljanja delovanja državnega portala eUprava, varnih predalov, centralne storitve za spletno prijavo in elektronski podpis, informacijske družbe, elektronskih komunikacij,«, besedilo »integritete in preprečevanja korupcije v javnem sektorju« pa se nadomesti z besedilom »krepitve integritete in transparentnosti v javnem sektorju«.

1. člen

V 37. členu se za besedilom »državnega pravobranilstva« beseda »in« nadomesti z vejico, za besedilom »ustavnega sodišča« se doda besedilo »in varuha človekovih pravic«, za besedilom »kaznovalnega prava,« se doda besedilo »sistemskega urejanja preprečevanja korupcije,«, za besedilom »sodb mednarodnih sodišč,« pa se doda besedilo »preučevanja in načrtovanja uveljavljanja temeljnih človekovih pravic in svoboščin,«.

1. člen

V 39. členu se za besedo »športa« doda besedilo »in mladine«, besedilo », informacijske družbe, mladine in elektronskih komunikacij« pa se črta.

1. člen

Tretji odstavek 72. člena se spremeni tako, da se glasi:

»Če ministrstvo meni, da je splošni akt, izdan za izvrševanje javnih pooblastil, neskladen z ustavo, zakonom ali podzakonskim predpisom, predlaga nosilcu javnega pooblastila, da o njem ponovno odloči in pri tem navede razloge za svoj predlog. Če nosilec javnega pooblastila vztraja pri svoji odločitvi, ministrstvo predlaga vladi, da zadrži objavo splošnega akta, izdanega za izvrševanje javnih pooblastil.«.

Četrti odstavek se črta.

Peti odstavek postane četrti odstavek.

1. člen

V 74. členu se za šestim odstavkom doda nov sedmi odstavek, ki se glasi:

»Če minister seznanja javnost z odločitvijo organa Evropske unije, ki učinkuje neposredno, to stori z naznanilom, ki se objavi v Uradnem listu Republike Slovenije.«.

Dosedanji sedmi odstavek postane osmi odstavek.

1. člen

Za črtanim 74.c členom se doda nov 74.č člen, ki se glasi:

»74.č člen

(centralni imenik)

Za upravljanje informacijsko-komunikacijske infrastrukture iz prvega odstavka 74.a člena tega zakona ministrstvo, pristojno za javno upravo, vzpostavi centralni imenik.

V centralnem imeniku se vodijo podatki o imenu, priimku, EMŠO in elektronskem naslovu javnih uslužbencev državne uprave ter naziv in naslov organa, kjer so javni uslužbenci zaposleni. Centralni imenik se samodejno povezuje s centralno kadrovsko evidenco državne uprave, ki se vodi v sistemu MFERAC in je v upravljanju ministrstva, pristojnega za javno upravo.

Ta člen se ne uporablja za področja iz drugega odstavka 74.a člena tega zakona.

Osebni podatki se iz evidence izbrišejo ob prenehanju delovnega razmerja javnega uslužbenca.«.

PREHODNE IN KONČNE DOLOČBE

1. člen

V prvem odstavku 19. člena Zakona o spremembah in dopolnitvah Zakona o državni upravi (Uradni list RS, št. 90/14) se v četrti in peti alineji črtata vejica in besedilo »ministrstva, pristojnega za notranje zadeve«.

Drugi odstavek se dopolni tako, da se za deveto alinejo doda nova deseta alineja, ki se glasi:

» – nepremičnin, ki sestavljajo komplekse, ki se uporabljajo za protokolarne dogodke;«.

Dosedanji deseta in enajsta alineja drugega odstavka 19. člena postaneta enajsta in dvanajsta alineja.

1. člen

Akti o notranji organizaciji in sistemizaciji delovnih mest se uskladijo s tem zakonom najpozneje v treh mesecih po uveljavitvi tega zakona. Najpozneje v tem roku ministrstva prevzamejo naloge v skladu s tem zakonom, ustrezne javne uslužbence, opremo, dokumentacijo in prostore.

Do prve spremembe proračuna za leto 2016 oziroma proračuna za leto 2017, se sredstva za delovanje prenesenih delovnih področij zagotavljajo v okviru ministrstev, katerih del so bila ta delovna področja pred uveljavitvijo tega zakona.

Uradniku, ki je z dnem uveljavitve tega zakona na položaju generalnega direktorja v ministrstvu, z uveljavitvijo aktov iz prvega odstavka, ne glede na določbo četrtega odstavka 83. člena Zakona o javnih uslužbencih Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E in [40/12](http://www.uradni-list.si/1/objava.jsp?sop=2012-01-1700) – ZUJF), položaj ne preneha, če se direktorat, ki ga vodi, ustanovi v vsebinsko enakem ali zmanjšanem obsegu v drugem ministrstvu.

1. člen

Ta zakon začne veljati naslednji dan po objavi v Uradnem listu Republike Slovenije.

III. OBRAZLOŽITEV

**K 1. členu:**

Predlagana sprememba pomeni dopolnitev delovnega področja Ministrstva za gospodarski razvoj in tehnologijo. V pristojnost tega ministrstva bo v skladu s predlogom zakona sodilo tudi opravljanje nalog s področja pokopališke in pogrebne dejavnosti. Pri tem ne gre za določitev novega delovnega področja, ampak le ureditev obstoječega stanja, saj ministrstvo naloge s tega delovnega področja dejansko že opravlja. Vlada Republike Slovenije je dne 14. 5. 2015 ob obravnavi Poročila o ukrepanju za odpravo nesmotrnosti pri Ministrstvu za gospodarski razvoj in tehnologijo pri zagotavljanju izvajanja in nadzora nad pokopališko in pogrebno dejavnostjo ter urejanjem pokopališč sprejela med drugim tudi sklep, da bo pristojnost za urejanje delovnega področja zagotavljanja gospodarskih javnih služb za pogrebne in pokopališke dejavnosti, ki spada v pristojnost Ministrstva za gospodarski razvoj in tehnologijo, vključila v Zakon o državni upravi ob prvi njegovi spremembi.

**K 2. členu:**

Predlagana sprememba pomeni prenos področja informacijske družbe in elektronskih komunikacij v pristojnost Ministrstva za javno upravo, zaradi česar se v besedilo 34.a člena veljavnega zakona, ki določa delovno področje ministrstva, doda ta pristojnost. S tem se deloma tudi zaokroža delovno področje zaradi zagotavljanja enotne strategije razvoja informacijske družbe ter informacijsko-komunikacijskih tehnologij, hkrati pa se zagotavlja skladnost informacijsko komunikacijskih tehnologij s strateškimi usmeritvami na tem področju, tako na državni ravni kot tudi ravni Evropske unije. Navedena rešitev bo omogočala tudi pospeševanje digitalnega razvoja na vseh področjih. Naloge s področja delovanja javnega zavoda Arnes ostanejo na Ministrstvu za izobraževanje, znanost in šport, razen v delu, ki se nanaša na področje informacijske družbe. Delovno področje informacijske družbe in elektronskih komunikacij je bilo v preteklosti že umeščeno v delovna področja različnih ministrstev (Ministrstvo za informacijsko družbo, Ministrstvo za visoko šolstvo, znanost in tehnologijo, Ministrstvo za izobraževanje, znanost, kulturo in šport, Ministrstvo za izobraževanje, znanost in šport) in je zaključena enota, Direktorat za informacijsko družbo. Njegovo delovanje v okviru Ministrstva za javno upravo bo ločeno od delovanja obstoječega Direktorata za informatiko, ki bo še vedno pokrivalo le delovanje in optimizacijo državne informatike, se pa zaradi umeščenosti obeh področij pod okrilje enotnega resorja pričakujejo določeni pozitivni učinki zaradi možnosti optimizacije in sinhronizacije. Učinkovito upravljanje z informatiko mora biti nujno centralizirano, saj je le tako mogoče izkoriščati sodobne infrastrukturne rešitve, pri katerih se vedno bolj souporabljajo spominske, procesorske in komunikacijske kapacitete. V tej smeri so napisane tudi vse, v zadnjem času sprejete strategije (Strategija razvoja javne uprave 2015 – 2020, Digitalna Slovenija 2020 – strategija razvoja informacijske družbe do leta 2020, Strategija kibernetske varnosti). Ob souporabi infrastrukture pa je nujno ločevati vsebino, tudi zato mora Direktorat za informacijsko družbo ostati samostojen direktorat z drugačnimi pristojnostmi in nalogami, kot jih ima Direktorat za informatiko, ki je usmerjen v državno informatiko in podporo javnemu sektorju.

Naloge na področju integritete in preprečevanja korupcije v javnem sektorju se v skladu z veljavnim Zakonom o državni upravi v celoti opravljajo v okviru Ministrstva za javno upravo. S ciljem učinkovitejšega izvajanja teh nalog se predlaga delitev pristojnosti na področju integritete in preprečevanja korupcije v javnem sektorju med Ministrstvo za javno upravo in Ministrstvo za pravosodje. Ministrstvo za javno upravo nadaljuje z opravljanjem preventivnih nalog, povezanih s krepitvijo integritete in transparentnosti v javnem sektorju, medtem ko bo naloge sistemskega zakonskega urejanja preprečevanja korupcije opravljalo Ministrstvo za pravosodje. Ministrstvo za javno upravo bo v okviru nove delovne pristojnosti še vedno opravljalo vse aktivnosti mednarodnega sodelovanja na področju integritete. Ocenjuje se, da bo sistemsko urejanje preprečevanja korupcije lažje in učinkovitejše v okviru Ministrstva za pravosodje, ki je pristojno tudi za zakonodajo s področja urejanja položaja in postopkov drugih državnih organov. Na Ministrstvu za javno upravo ostaja področje preventivnega delovanja v javnem sektorju, kar smiselno sodi v okvir delovanja ministrstva, pristojnega za delovanje uprave.

V okviru delovnega področja Ministrstva za javno upravo se posebej določa pristojnost zagotavljanja delovanja državnega portala eUprava, varnih predalov ter centralne storitve za spletno prijavo in elektronski podpis. S tem je vzpostavljena pravna podlaga za zagotavljanje državnega portala eUprava s strani ministrstva, pristojnega za javno upravo, vzpostavitev varnih elektronskih predalov za fizične osebe ter zagotavljanje centralne storitve za spletno prijavo in elektronski podpis.

**K 3. členu:**

Področje temeljnih človekovih pravic med delovnimi področji ministrstev, ki jih veljavni Zakon o državni upravi ureja v 4. poglavju, doslej ni bilo posebej urejeno oziroma izpostavljeno. V skladu s sklepom Vlade Republike Slovenije, številka 00405-8/2015/7, z dne 23.12.2015, se pristojnost za področje organizacije in statusa varuha človekovih pravic prenese na Ministrstvo za pravosodje, zato se predlaga zakonska določitev pristojnosti Ministrstva za pravosodje za zakonodajno urejanje glede Zakona o varuhu človekovih pravic. Predlog se nanaša tudi na krepitev spoštovanja standardov človekovih pravic in temeljnih svoboščin v Republiki Sloveniji. Za bolj sistematično zagotavljanje višjega standarda varstva človekovih pravic in temeljnih svoboščin v Sloveniji se med pristojnostmi Ministrstva za pravosodje dodaja področje preučevanja in načrtovanja uveljavljanja temeljnih človekovih pravic in svoboščin.

Predlagana rešitev še vedno vsebuje bistveni element dosedanje ureditve (vanj ne posega) - da bodo namreč besedila predlogov zakonov, ki bodo vsebovali posamezne človekove pravice in svoboščine (jih urejali, omejevali, v njih posegali) še naprej pripravljala in področno spremljala resorno pristojna ministrstva – torej ministrstva, ki so pristojna za posamezno človekovo pravico ali svoboščino po njeni vsebini (po določbah o resornih pristojnostih iz Zakona o državni upravi ali področnih zakonov). S predlagano ureditvijo pa postaja za področje uveljavljanja temeljnih človekovih pravic in svoboščin na splošno pristojno Ministrstvo za pravosodje, ki z določeno specializacijo na področju proučevanja uveljavljanja (izvajanja in razvoja) človekovih pravic in temeljnih svoboščin in opozarjanjem na primernost ureditve uveljavljanja posamezne pravice pripomore k zviševanju ravni zagotavljanja varstva človekovih pravic in temeljnih svoboščin – na način sodelovanja z resorno pristojnim ministrstvom.

S ciljem učinkovitejšega izvajanja nalog na področju integritete in preprečevanja korupcije v javnem sektorju se predlaga delitev pristojnosti na tem področju med Ministrstvo za javno upravo in Ministrstvo za pravosodje. Predlaga se, da naloge na področju sistemskega urejanja preprečevanja korupcije prevzame Ministrstvo za pravosodje, Ministrstvo za javno upravo pa bi nadaljevalo z opravljanjem preventivnih nalog, povezanih s krepitvijo integritete in transparentnosti v javnem sektorju. Ministrstvo za pravosodje bo v okviru nove delovne pristojnosti prevzelo tudi vse aktivnosti, povezane s sodelovanjem v delovni skupini Organizacije za ekonomsko sodelovanje in razvoj **proti podkupovanju v mednarodnem poslovanju**. Ocenjuje se, da se bo področje sistemskega urejanja preprečevanja korupcije zaradi svoje pravne narave, pomembnosti postopkovnega vidika sistemske ureditve ter urejenosti pravic in obveznosti udeležencev v postopkih, pa tudi zaradi vpetosti dela Komisije za preprečevanje korupcije z drugimi državnimi organi, predvsem z državnim tožilstvom, lahko učinkoviteje izvajalo v okviru Ministrstva za pravosodje. V področje dela Ministrstva za pravosodje sodi tudi urejanje organizacije in dela sodišč, državnega tožilstva in državnega pravobranilstva, pa tudi Ustavnega sodišča. S predlogom novele se pristojnosti širijo še na organizacijo in delo Varuha človekovih pravic in Komisije za preprečevanje korupcije. Vsebina urejanja boja proti korupciji je v tesnejši zvezi z delom Ministrstva za pravosodje kot pa Ministrstva za javno upravo, ki deluje predvsem na področju upravnega postopka in upravnega poslovanja ter vzporedno, kot ministrstvo, pristojno za urejanje javne uprave, ostaja pristojno za krepitev integritete in transparentnosti v javnem sektorju. Tudi v preteklosti je sistemska priprava zakonodaje s področja preprečevanja korupcije že sodila v resorno pristojnost Ministrstva za pravosodje, ki je bilo skupaj z Ministrstvom za notranje zadeve pristojno za Zakon o preprečevanju korupcije (Uradni list RS, št. [2/04](http://www.uradni-list.si/1/objava.jsp?sop=2004-01-0071) in [20/06](http://www.uradni-list.si/1/objava.jsp?sop=2006-01-0752) – ZNOJF-1), ki ga je nadomestil veljavni Zakon o integriteti in preprečevanju korupcije (Uradni list RS, št. 69/11 – uradno prečiščeno besedilo). V okviru delitve pristojnosti na področju integritete in preprečevanja korupcije v javnem sektorju so pristojnosti Ministrstva za javno upravo in Ministrstva za pravosodje jasno razmejene, zato ocenjujemo, da težav pri izvajanju ne bo.

**K 4. členu:**

Ob upoštevanju predloga, v skladu s katerim se področje informacijske družbe in elektronskih komunikacij prenaša v pristojnost Ministrstva za javno upravo, se v besedilu 39. člena Zakona o državni upravi, ki določa pristojnost Ministrstva za izobraževanje, znanost in šport to delovno področje črta.

**K 5. členu:**

Nadzor nad zakonitostjo splošnih in posamičnih pravnih aktov, izdanih za izvrševanje javnih pooblastil, v skladu s prvim odstavkom 72. člena Zakona o državni upravi opravlja ministrstvo. V okviru tega nadzora predlog zakona nekoliko spreminja določbo o nadzoru nad zakonitostjo splošnih pravnih aktov, izdanih za izvrševanje javnih pooblastil. Ob oceni, da je splošni akt, izdan za izvrševanje javnih pooblastil neskladen z ustavo, zakonom ali podzakonskim predpisom, bo ministrstvo nosilca javnega pooblastila na to najprej opozorilo in mu predlagalo, da o njem ponovno odloči. Če bo nosilec javnega pooblastila vztrajal pri objavi, bo ministrstvo predlagalo vladi, da objavo splošnega akta, izdanega za izvrševanje javnih pooblastil zadrži. Poleg nadzora nad skladnostjo splošnih aktov za izvrševanje javnih pooblastil z ustavo in zakonom predlagana ureditev uvaja tudi nadzor nad skladnostjo teh aktov s podzakonskimi predpisi, saj morajo biti akti nosilcev javnih pooblastil zaradi položaja v hierarhiji pravni aktov skladni tudi s podzakonskimi predpisi.

Predlog zakona s spremenjeno določbo o nadzoru nad zakonitostjo splošnih pravnih aktov, izdanih za izvrševanje javnih pooblastil, odpravlja vsebinsko neskladnost rešitev med Zakonom o državni upravni in Zakonom o Uradnem listu Republike Slovenije.

**K 6. členu:**

Služba Vlade Republike Slovenije za zakonodajo je pri objavljanju predpisov in drugih aktov v uradnem listu zaznala, da ministri nimajo ustrezne pravne podlage za izdajo aktov, s katerimi morajo na podlagi naših predpisov (zakona, uredbe) seznaniti javnost s pravnim dejstvom, od nastanka katerega nastanejo pravne posledice. Pri prenosu evropskih predpisov v naš pravni red se pogosto ne da določiti začetka veljavnosti ali uporabe našega predpisa, saj je ta odvisen od sprejema posamezne odločitve evropskega organa, npr. Evropske komisije. V takem primeru se običajno v našem predpisu določi, da mora minister, ki je pristojen na posameznem področju, objaviti informacijo o sprejeti odločitvi evropskega organa, saj se naš predpis začne uporabljati s sprejetjem odločitve evropskega organa. Za objavo navedene informacije ni primerno izdati ali sprejeti nobenega od predpisov, ki jih določa veljavni 74. člen Zakona o državni upravi. Objava informacije namreč le naznani nastanek dejstva, ki prinaša pravne posledice, vendar to dejstvo ne nastane iz oblasti in volje ministra. Predlagana dopolnitev zakonske določbe zato uvaja »naznanilo« kot nov akt ministra, ki ni predpis in bi se uporabljal le za namene objave informacije, s katero mora minister na podlagi z našim predpisom naložene obveznosti seznaniti javnost.

**K 7. členu:**

S predlagano spremembo se vzpostavlja zakonska podlaga za povezovanje zbirk osebnih podatkov, kot to določa prvi odstavek 84. člena Zakona o varstvu osebnih podatkov (Ur. l. RS, št. 86/04, 113/05, 51/07 in 67/07, v nadaljevanju ZVOP-1).

Ministrstvo, pristojno za upravo, je v skladu s prvim odstavkom 74.a člena Zakona o državni upravi pristojno za upravljanje informacijsko-komunikacijske infrastrukture, razvoj skupnih informacijskih rešitev ter njihovo tehnološko, procesno in organizacijsko skladnost s centralnim informacijsko komunikacijskim sistemom, izvajanje enotne informacijske varnostne politike ter načrtovanje in upravljanje vseh proračunskih virov na teh področjih. Z vzpostavitvijo centralnega imenika bo zagotovljeno učinkovitejše upravljanje storitev in poenotenje uporabe programskih rešitev ter storitev do boljše povezanosti storitev med ministrstvi in organi ter učinkovitejše rabe investicij v državni informatiki.

Iz predlagane ureditve so v skladu z drugim odstavkom 74.a člena Zakona o državni upravi v celoti izvzeti informacijsko komunikacijski sistemi, namenjeni področjem obrambe, varstva pred naravnimi in drugimi nesrečami, policije, obveščevalno-varnostne dejavnosti, zunanjih zadev, preprečevanja in odkrivanja pranja denarja ter opravljanja plačilnega prometa za proračunske uporabnike.

Centralni imenik Ministrstvo za javno upravo vpeljuje z namenom zagotavljanja učinkovitejšega povezovanja in sodelovanja med ministrstvi in drugimi organi. To pomeni vzpostavitev centralizirane infrastrukture, na katero je mogoče preseliti storitve za uporabnike državnih organov v centralni imenik. S tem se zgradijo osnovna infrastruktura in podporne storitve za nadaljnjo vključevanje storitev in vključevanje drugih organov državne uprave, ki so v skladu z zakonom vključeni v reorganizacijo informatike v državni upravi.

Pozitivni učinki vzpostavitve centralnega imenika:

* centralni imenik omogoča centralizirano upravljanje storitve za overjanje identitete zaposlenih v javni upravi. Zaradi obsežnega števila javnih uslužbencev, ki so zaposleni v organih državne uprave in reorganizacije informatike v državni upravi iz prvega odstavka 74.a člena Zakona o državni upravi, je treba zagotoviti točno in zanesljivo upravljanje njihovih identitet, pravic in namestitev v okviru posameznega delovnega procesa,
* omogočeno je overjanje uporabnika v programih z uporabo poverilnic, pridobljenih ob prijavi v imenik. Na ta način zmanjšamo skupno število poverilnic, uporabniku pa omogočimo enkratno prijavo za uporabo zbirk v okviru celotnega poslovnega procesa,
* centralni imenik vključenim uporabnikom omogoča avtorizacijo za dostop do storitev,
* uvedba storitve povečuje varnost informacijskega okolja in izboljšuje sistem nadzora,
* centralno upravljanje storitev pomeni nižje stroške za državni proračun,
* omogočeno je centralizirano upravljanje storitve za overjanje identitete zaposlenih v javni upravi,
* zagotavlja učinkovito upravljanje virov v državni upravi ter
* omogoča učinkovito in varno upravljanje delovnega namizja zaposlenih v državni upravi.

Novo okolje temelji na tehnologijah, ki z različnimi sestavnimi deli nudijo celovito rešitev za centralizirano upravljanje identitet, pravic in namestitev uporabnikov v okviru posameznega poslovnega procesa, zagotavljanje uporabnikovega delovnega okolja, nadzor, učinkovito in varno sporočanje ter komunikacijo med uporabniki. Ker ministrstvo, pristojno za upravo, s prevzemom informacijsko komunikacijskih sistemov državne uprave v upravljanje prevzame okoli 14.000 javnih uslužbencev, je treba zagotoviti učinkovitost in obvladljivost, predvsem pa zanesljivost upravljanja. V ta namen se v skladu s predlaganim prvim odstavkom 74.č člena in le zaradi enotnega upravljanja informacijsko-komunikacijske infrastrukture vzpostavi centralni imenik. V nadaljevanju pa člen natančno določa katere osebne podatke je v okviru imenika dopustno upravljati. Gre za podatke o imenu in priimku, EMŠO javnih uslužbencev državne uprave, elektronski naslov ter naziv in naslov organa, kjer so ti javni uslužbenci zaposleni. Navedeni osebni podatki se uporabljajo strogo za namene, za katere se v okviru tega zakona vzpostavlja pravna podlaga.

Centralni imenik se samodejno povezuje s centralno kadrovsko evidenco državnih organov, ki se vodi v sistemu MFERAC in je v upravljanju ministrstva, pristojnega za upravo. Iz tega naslova se bosta zbirki samodejno povezovali in na ta način zagotavljali sveže podatke o zaposlenih v državni upravi.

V centralnem imeniku se vodijo podatki o imenu in priimku, EMŠO javnih uslužbencev državne uprave, elektronski naslov ter naziv in naslov organa, kjer so ti javni uslužbenci zaposleni. Ta člen se ne uporablja za področja iz drugega odstavka 74.a člena tega zakona.

Osebni podatki se iz evidence izbrišejo ob prenehanju delovnega razmerja javnega uslužbenca.

**K 8. členu:**

Iz določbe o centraliziranem ravnanju z nepremičnim premoženjem je razvidno, da se že po veljavnem Zakonu o spremembah in dopolnitvah Zakona o državni upravi (Uradni list RS, št. 90/14) izločajo nepremičnine, ki imajo drugačna pravila uporabe oziroma imajo za uporabo posebne dodatne zahteve. Zaradi navedenega se izločajo tudi stanovanja, ki so v upravljanju Ministrstva za notranje zadeve saj so namenjena primarno Policiji. Opozoriti velja, da so postopki dodeljevanja službenih stanovanj in samskih sob ter pravice koriščenja počitniških zmogljivosti, s katerimi upravlja Ministrstvo za notranje zadeve, delno že določeni v Zakonu o organiziranosti in delu v policiji (Uradni list RS, št. [15/13](http://www.uradni-list.si/1/objava.jsp?urlurid=2013436) in [11/14](http://www.uradni-list.si/1/objava.jsp?urlurid=2014291)), in sicer v 86., 87. ter 88. členu.

Stanovanjski fond Policije (vključno s samskimi sobami) je zaokrožena celota, ki le kot taka lahko prispeva k uspešnemu opravljanju vseh operativnih nalog. Na ta način je z nenehnim sodelovanjem med regionalno ravnijo (to je sodelavci na policijskih upravah in lokalno ravnijo (to so komandirji policijskih postaj) zagotovljeno hitro ugotavljanje morebitnih stisk zaposlenih delavcev v Policiji (kar je zelo pomemben vidik glede na posebnosti dela policista) in je tudi tako zagotovljena možnost hitrega reševanja bivanjskih in socialnih težav policistov. To pa je glede nepristranskosti, korektnosti in nekoruptivnosti eno najpomembnejših izhodišč, ki prispeva k zaupanju državljanov v Policijo. Hkrati pa je organizacija znotraj Ministrstva za notranje zadeve in Generalne policijske uprave v logistično vzpostavljena tako, da v različnih operativnih zadevah sodelujejo tudi delavci policijskih uprav (regionalna raven). V večini primerov so v okviru objektov policijskih postaj tudi samske sobe Policije, ki so za njeno delovanje zelo pomembne, saj (poleg redne funkcije) omogočajo tudi namestitev policistov v nujnih primerih (napotitev na delo v drugem kraju, razne akcije, kot so npr. raziskava kaznivih dejanj, hišne preiskave v drugem kraju itd.), ko je na določenem območju treba zagotoviti prisotnost več policistov. Takšni primeri od upravljavca zahtevajo hitre reakcije in odločitve, zato je izrednega pomena, da se naloge na tem področju izvajajo teritorialno in da je tudi sistem dodeljevanja v takih primerih prilagojen (po sistemu oddaje hotelskih sob – brez pogodbe), zato se zastavlja vprašanje smiselnosti delitve upravljanja teh objektov. Izhajajoč iz navedenega Ministrstvo za notranje zadeve ocenjuje, da bi centralizacija stanovanjskega fonda pomenila preveliko tveganje za operativno izvajanje nalog in imelo nepredvidljive posledice glede neformalnega nadzora predpostavljenih (ob predpostavki posebnosti dela policista) nad dogajanjem s posameznim podrejenim, saj bi bila poleg porušene strukture gospodarnega upravljanja s stanovanji porušena tudi celotna struktura razreševanja navedene problematike.

Počitniške zmogljivosti Ministrstva za notranje zadeve in organih v njegovi sestavi so namenjene za oddih in rekreacijo ter vzdrževanju psihofizične sposobnosti policistov in drugih javnih uslužbencev ministrstva. Uporabljajo se tudi za izvajanje programov rehabilitacije po doživetih stresnih situacijah, izpopolnjevanje in usposabljanje javnih uslužbencev, izjemoma pa tudi za nastanitev javnih uslužbencev za krajši čas razporeditve oziroma napotitve na opravljanje dela in nalog zunaj kraja stalnega prebivališča.

V okviru priprave zagonskega elaborata projekta Centralizacija ravnanja z nepremičnim premoženjem, ki ga je s sklepom št. 47800-3/2015/13 z dne 2. 4. 2015 potrdila Vlada Republike Slovenije, ki je bil sprejet kot načrt izvedbe 19. člena Zakona o spremembah in dopolnitvah Zakona o državni upravi (Uradni list RS, št. 90/14), je bilo poudarjeno dejstvo, da zaradi posebnih značilnosti, namena uporabe, varnostnega režima, sistema njihovega upravljanja in vzdrževanja nepremičnin, ki sestavljajo komplekse, ki se uporabljajo za protokolarne dogodke, ni primerno zajeti v to fazo projekta, zaradi česar se s predlagano dopolnitvijo 19. člena Zakona o spremembah in dopolnitvah Zakona o državni upravi (Uradni list RS, št. 90/14) iz procesa centralizacije izločijo. Navedena ureditev obsega vse nepremičnine, ki sestavljajo komplekse nepremičnin, ki se uporabljajo za protokolarne dogodke, predvsem tiste, določene v skladu s 53. členom Sklepa o določitvi protokolarnih pravil (Uradni list RS, št. [23/12](http://www.uradni-list.si/1/objava.jsp?sop=2012-01-0912), [44/13](http://www.uradni-list.si/1/objava.jsp?sop=2013-01-1721), [76/13](http://www.uradni-list.si/1/objava.jsp?sop=2013-01-2786) in [35/15](http://www.uradni-list.si/1/objava.jsp?sop=2015-01-1439)). Ker je cilj centralizacije zagotoviti gospodarnost, preglednost in koordinirano ravnanje na področju nepremičnin ter je eden od ciljev tudi standardizacija in preglednost procesov upravljanja nepremičnin, je namen izjem od procesa centralizacije, ki jih določa drugi odstavek 19. člena Zakona o spremembah in dopolnitvah Zakona o državni upravi (Uradni list RS, št. 90/14), upoštevanje navedenih posebnosti, ki onemogočajo poenotenje upravljanja z nepremičninami v lasti države. Cilj centraliziranega ravnanja z nepremičnim premoženjem države sta izboljšanje in racionalizacija upravljanja, in ne rušitev že obstoječih učinkovitih sistemov upravljanja, zaradi česar so tudi predlagane navedeni spremembi in dopolnitev.

K 9. členu:

Prehodna določba, v skladu s katero se akti o notranji organizaciji in sistemizaciji delovnih mest uskladijo s tem zakonom najkasneje v treh mesecih po uveljavitvi tega zakona. Najkasneje do takrat ministrstva prevzamejo tudi naloge, ustrezne javne uslužbence, opremo, dokumentacijo in prostore, ki so povezani s prehodom delovnih področij. Sredstva za delovanje prenesenih delovnih področij se do prve spremembe proračuna za leto 2016 oziroma do prve spremembe proračuna za leto 2017, zagotavljajo v okviru ministrstev, katerih del so bila ta delovna področja pred uveljavitvijo tega zakona.

Ne glede na določbo Zakona o javnih uslužbencih položaj ne preneha uradniku, ki je z dnem uveljavitve tega zakona na položaju generalnega direktorja v ministrstvu, če se direktorat, ki ga vodi, ustanovi v vsebinsko enakem ali zmanjšanem obsegu v drugem ministrstvu.

K 10. členu:

Končna določba, ki ureja začetek veljavnosti zakona, in določa, da prične zakon veljati naslednji dan po objavi v Uradnem listu Republike Slovenije.

**IV. BESEDILO ČLENOV, KI SE SPREMINJAJO**

**Zakon o državni upravi (Uradni list RS, št.** [**113/05**](http://www.uradni-list.si/1/objava.jsp?sop=2005-01-5007) **– uradno prečiščeno besedilo,** [**89/07**](http://www.uradni-list.si/1/objava.jsp?sop=2007-01-4388) **– odl. US,** [**126/07**](http://www.uradni-list.si/1/objava.jsp?sop=2007-01-6415) **– ZUP-E,** [**48/09**](http://www.uradni-list.si/1/objava.jsp?sop=2009-01-2380)**,** [**8/10**](http://www.uradni-list.si/1/objava.jsp?sop=2010-01-0251) **– ZUP-G,** [**8/12**](http://www.uradni-list.si/1/objava.jsp?sop=2012-01-0268) **– ZVRS-F,** [**21/12**](http://www.uradni-list.si/1/objava.jsp?sop=2012-01-0815)**,** [**47/13**](http://www.uradni-list.si/1/objava.jsp?sop=2013-01-1783)**,** [**12/14**](http://www.uradni-list.si/1/objava.jsp?sop=2014-01-0304) **in** [**90/14**](http://www.uradni-list.si/1/objava.jsp?sop=2014-01-3646)**)**

30. člen

(ministrstvo za gospodarski razvoj in tehnologijo)

Ministrstvo za gospodarski razvoj in tehnologijo opravlja naloge na področjih ekonomskega sistema in razvoja, notranjega trga, tehnične zakonodaje in meril, varstva potrošnikov, varstva konkurence, ekonomskih odnosov s tujino, razvoja podjetniškega sektorja in konkurenčnosti, socialnega podjetništva, intelektualne lastnine, drobnega gospodarstva in turizma, industrijskih projektov, naloge na področju regionalnega razvoja ter naloge na področju tehnologije, meroslovja in pošte.

34.a člen

(ministrstvo za javno upravo)

Ministrstvo za javno upravo opravlja naloge na področjih javne uprave, sistemskega urejanja organiziranosti in delovanja javnega sektorja, sistema javnih uslužbencev, plačnega sistema v javnem sektorju, javnih naročil, volilne in referendumske zakonodaje, sistemskega urejanja splošnega upravnega postopka, sistemskega urejanja upravnih taks, upravnega poslovanja, upravljanja z informacijsko komunikacijskimi sistemi in zagotavljanja elektronskih storitev javne uprave, dostopa do informacij javnega značaja, integritete in preprečevanja korupcije v javnem sektorju, delovanja nevladnih organizacij, lokalne samouprave, kakovosti javne uprave, boljše zakonodaje ter odprave administrativnih ovir in naloge na področju sistemskega urejanja ravnanja s stvarnim premoženjem države in lokalnih skupnosti, centraliziranega ravnanja s stvarnim premoženjem države, načrtovanja in koordiniranja prostorskih potreb organov državne uprave ter drugih nalog na področju ravnanja s stvarnim premoženjem v skladu s predpisi ali aktom vlade.

37. člen

(ministrstvo za pravosodje)

Ministrstvo za pravosodje opravlja naloge na področjih organizacije in statusa sodišč, državnega tožilstva, državnega pravobranilstva in ustavnega sodišča, nadzora nad poslovanjem državnega tožilstva in državnega pravobranilstva ter druge vrste z zakonom določenih pravosodnih nadzorov, civilnega in kaznovalnega prava, sodnih postopkov, alternativnega reševanja sporov, pravosodne uprave, odvetništva, notariata, izvrševanja kazenskih sankcij, varstva osebnih podatkov, mednarodne pravne pomoči in mednarodnega pravosodnega sodelovanja v civilnih in kazenskih zadevah, usmerjanja ministrstev glede izvrševanja sodb mednarodnih sodišč, e-pravosodja ter naloge na področju načrtovanja in koordiniranja prostorskih potreb pravosodnih organov in vodenje investicij za potrebe teh organov.

39. člen

(ministrstvo za izobraževanje, znanost in šport)

Ministrstvo za izobraževanje, znanost in šport opravlja naloge na področjih predšolske vzgoje, osnovnega, srednjega, višjega in visokega šolstva, izobraževanja odraslih, znanosti, raziskovanja,športa, informacijske družbe, mladine in elektronskih komunikacij.

72. člen

(nadzor nad nosilci javnih pooblastil)

Ministrstvo opravlja nadzor nad zakonitostjo splošnih in posamičnih pravnih aktov, izdanih za izvrševanje javnih pooblastil.

Splošni akti, izdani za izvrševanje javnih pooblastil, morajo biti objavljeni v Uradnem listu Republike Slovenije. Nosilec javnega pooblastila je dolžan posredovati splošni akt iz prejšnjega odstavka za objavo pristojnemu ministrstvu.

Vlada na predlog pristojnega ministrstva zadrži objavo splošnega akta, izdanega za izvrševanje javnih pooblastil, če meni, da je v nasprotju z ustavo ali zakonom, in predlaga nosilcu javnega pooblastila, da o njem ponovno odloči; pri tem mora vlada navesti razloge za zadržanje. Če nosilec javnega pooblastila vztraja pri svoji odločitvi, se splošni akt objavi, vlada pa lahko zadrži njegovo izvrševanje, če najkasneje v 15 dneh po objavi splošnega akta vloži pri ustavnem sodišču zahtevo za oceno njegove skladnosti z ustavo in zakonom.

Sklep vlade, s katerim zadrži izvrševanje splošnega akta v skladu s prejšnjim odstavkom, se objavi v Uradnem listu Republike Slovenije.

Določbe tega člena se ne uporabljajo za javne agencije. Za nadzor nad javnimi agencijami se uporabljajo določbe splošnega zakona, ki ureja javne agencije, in zakonov, ki urejajo posamezne javne agencije.

74. člen

(predpisi ministra in splošni akti za izvrševanje javnih pooblastil)

Za izvrševanje zakonov, drugih predpisov državnega zbora, predpisov vlade ter predpisov Evropske unije ministri izdajajo pravilnike, odredbe in navodila.

Pravilnik, odredba ali navodilo se izda, če tako določa zakon ali uredba izdana za izvrševanje zakona ali če minister oceni, da je to potrebno za izvrševanje zakona ali predpisa Evropske unije.

S pravilnikom se podrobneje razčlenijo posamezne določbe zakona ali drugega predpisa.

Z odredbo se določijo ukrepi, ki imajo splošen pomen.

Z navodilom se predpiše način ravnanja.

Če vsebina pravilnika spada v delovno področje več ministrov, pristojni ministri skupaj izdajo pravilnik.

Nosilci javnih pooblastil izdajajo splošne akte za izvrševanje javnih pooblastil, če tako določa zakon.

**Zakon o spremembah in dopolnitvah Zakona o državni upravi (Uradni list RS, št. 90/14)**

19. člen

V obdobju do 1. januarja 2017 se izvede prehod na centralizirano ravnanje z nepremičnim premoženjem države. Centralizirano ravnanje z nepremičnim premoženjem države zajema:

* nepremičnine, ki jih za opravljanje nalog iz svoje pristojnosti ali v povezavi z njimi potrebujejo vlada, vladne službe, ministrstva in organi v njihovi sestavi, upravne enote in posredni proračunski uporabniki, ki jih določi vlada;
* nepremičnine na območju mejnih prehodov;
* nepremičnine, ki so kot zapuščina brez dedičev, ter nepremičnine, ki so zaradi omejitve dedovanja premoženja osebe, ki je uživala pomoč po predpisih o socialnem varstvu, postale last Republike Slovenije;
* stanovanja iz pristojnosti Stanovanjske komisije Vlade Republike Slovenije, ministrstva, pristojnega za notranje zadeve, in ministrstva, pristojnega za obrambo in
* počitniške enote iz pristojnosti ministrstva, pristojnega za upravo, ministrstva, pristojnega za notranje zadeve, in ministrstva, pristojnega za obrambo.

Ne glede na prejšnji odstavek Ministrstvo za javno upravo ne postane upravljavec naslednjih nepremičnin:

* nepremičnin, ki jih za opravljanje posebnih nalog potrebujejo Slovenska obveščevalno-varnostna agencija, ministrstvo, pristojno za notranje zadeve, in ministrstvo, pristojno za obrambo;
* nepremičnin, ki so skladno z veljavnimi predpisi posebnega pomena za obrambo države in vojaških službenih stanovanj;
* nepremičnin, ki so skladno z veljavnimi predpisi posebnega pomena za zaščito, reševanje in pomoč;
* nepremičnin, katerih upravljavec je določen s posebnim zakonom;
* nepremičnin, ki so namenjene izvajanju nalog izvrševanja kazenskih sankcij;
* nepremičnin, ki imajo na podlagi posebnih predpisov status javnega dobra, gospodarske javne infrastrukture, javne kulturne infrastrukture, in nepremičnin, ki se uporabljajo za kulturne namene;
* nepremičnin, ki imajo status infrastrukture po drugih predpisih, in nepremičnin, ki so nujne za opravljanje javnih nalog, povezanih s to infrastrukturo, razen mejnih prehodov;
* nepremičnin, ki jih za opravljanje javnih nalog potrebujejo javni zavodi, ki so posredni proračunski uporabniki, in drugi posredni proračunski uporabniki;
* nepremičnin za potrebe diplomatskih predstavništev in konzulatov Republike Slovenije v tujini;
* nepremičnin, ki jih za opravljanje nalog iz svoje pristojnosti ali v povezavi z njimi potrebujejo pravosodni organi in
* nepremičnin, ki jih za opravljanje svojih nalog potrebujejo nevladni neposredni proračunski uporabniki.

Upravljavci nepremičnin iz prvega in drugega odstavka tega člena so o ravnanju z nepremičninami v svojem upravljanju in uporabi, v okviru aplikacij, ki so vzpostavljene na podlagi predpisov ali sklepov vlade, in so namenjene za spremljanje podatkov o nepremičninah in stroških povezanih z nepremičninami, dolžni ažurno sporočati podatke Ministrstvu za javno upravo.

V obdobju do 1. januarja 2017 Ministrstvo za javno upravo postopno postane upravljavec nepremičnega premoženja iz prvega odstavka tega člena in prevzame zaposlene, finančna sredstva ter arhivsko in dokumentarno gradivo, povezano s tem premoženjem, po časovnem zaporedju, ki ga določi vlada.

Do vzpostavitve centraliziranega ravnanja z nepremičnim premoženjem iz prvega odstavka tega člena Ministrstvo za javno upravo na podlagi pooblastila opravlja naloge vodenja investicij za potrebe dveh ali več organov državne uprave ali pravosodnih organov oziroma za potrebe posameznega organa državne uprave ali pravosodnega organa.

V. PREDLOG, DA SE PREDLOG ZAKONA OBRAVNAVA PO SKRAJŠANEM POSTOPKU

Vlada Republike Slovenije predlaga, da se predlog Zakona o spremembah in dopolnitvah Zakona o državni upravi v skladu s 142. členom Poslovnika Državnega zbora (Uradni list RS, št. [92/07](http://www.uradni-list.si/1/objava.jsp?sop=2007-01-4543) – uradno prečiščeno besedilo, [105/10](http://www.uradni-list.si/1/objava.jsp?sop=2010-01-5418) in [80/13](http://www.uradni-list.si/1/objava.jsp?sop=2013-01-2908)) obravnava po skrajšanem postopku. V skladu z navedenim členom namreč lahko predlagatelj zakona predlaga, da državni zbor obravnava predlog zakona v skrajšanem postopku, če gre za manj zahtevne spremembe in dopolnitve zakona.

Predlagana sprememba ureja vzpostavitev centralne imeniške storitve in pravnih podlag za transparentno obdelovanje osebnih podatkov, delovna področja štirih ministrstev ter izločitev nepremičnin, ki sestavljajo komplekse, ki se uporabljajo za protokolarne dogodke iz procesa centralizacije ravnanja z nepremičnim premoženjem. Gre za manj zahtevne spremembe oziroma dopolnitve Zakona o državni upravi.